**ДО ОБЩИНСКИ СЪВЕТ**

**РУСЕ**

**П Р Е Д Л О Ж Е Н И Е**

**ЗЛАТОМИРА СТЕФАНОВА**

**За Кмет на Община Русе,**

*Съгласно Заповед № РД-01-408/16.02.2021 г.*

**Относно**: Кандидатстване на Община Русе за целева финансова подкрепа от Министерството на културата за извършване на консервационно-реставрационни дейности на сградата на Доходно здание.

**УВАЖАЕМИ ОБЩИНСКИ СЪВЕТНИЦИ,**

Във връзка с обявената от Министерството на културата проектна сесия за предоставяне на целева финансова подкрепа в областта на консервацията и реставрацията на недвижими културни ценности Ви информирам, че Община Русе има проектна готовност за извършване на специализирани консервационно-реставрационни дейности на сградата на Доходно здание, която както е известно представлява архитектурна, художествена и историческа недвижима културна ценност, с категория „национално значение”.

Наличният в настоящия момент проект включва реставрация и консервация на покрива и главните фасади на корпус „А”, корпус „К” и корпус „Л” от сградата на „Доходно здание”, както и реконструкция на технически инсталации на съществуващата сграда. Заснемането на съществуващото положение и проектните решения са включени в архитектурния проект и проектите по инсталационните специалности.

В проекта са предвидени и следните ремонтни работи:

1. По част „Архитектурна“ – Премахване на вароциментови мазилки и възстановяване на оригиналните варови мазилки; цялостно почистване и възстановяване на фасадните каменни елементи, укрепване на повърхността на камъка и хидрофобизация; подмяна на част от фасадните дограми. Предвижда се също пълна ревизия на състоянието, ремонт, възстановяване и укрепване на всички метални части по фасадите и покрива. Предвид проблемите, възникнали в сградата, във връзка с констатирани покривни течове, проектът предвижда ремонт и частична подмяна на покривните обшивки и водотвеждащи елементи.

2. По част ВиК се предвижда решаване на проблемите, касаещи предотвратяването на връщането на канални води в санитарните възли на ниво -3,75 при интензивни валежи.

3. По част ЕЛ са предвидени инсталационни работи, свързани с изпълнение на нова мълниезащита, захранване на нова компактна помпена станция в абонатна станция, ревизия и привеждане в изправност на съществуващото ефектно осветление и др.

Важно е да се отбележи, че всички консервационно-реставрационни дейности по сградата на Доходно здание ще се извършат при стриктно спазване на техническата документация. Предвидените в проекта ремонтни и консервационно-реставрационни работи не засягат основната носеща конструкция на сградата. Не се предвиждат промени в етажните разпределения, не се премахват, пробиват или изместват стени, врати или прозорци. Проектът не променя първоначалната сеизмична устойчивост на сградата.

 В заключение следва да добавим, че проектираният ремонт не поврежда, премахва или отслабва носещи елементи от конструкцията на сградата. Не се добавят допълнително маси, влошаващи поведението на конструкцията за поемане на хоризонтални и вертикални товари. В резултат от горното не се променя и първоначалната носеща способност на сградата за поемане на постоянни временни и особени натоварвания.

 При изпълнение на строително-монтажните работи ще бъдат спазвани и всички здравословни и безопасни условия на труд.

 Информация за сесията за набиране на проектните предложения на Министерство на културата получихме на 16.02.2021 г., а крайният срок за подаване на заявленията е 16.03.2021 г.

 Всички дейности, свързани с изпълнението на проекта следва да бъдат приключени в срок до 15 ноември 2021 г.

 Финансовият ресурс, който ще бъде разпределен между всички кандидатите, възлиза на 1 610 000 (Един милион, шестстотин и десет хиляди) лв.

 Процедурата за кандидатстване налага собственикът на недвижимата културна ценност да представи декларация или друг документ, в настоящия случай – решение на Общинския съвет, удостоверяващ съгласието на собственика за осъществяването на консервационно-рестврационните дейности.

 Във връзка с гореизложеното и на основание чл.63, ал. 2, т. 3 от Правилника за организацията и дейността на Общински съвет – Русе, неговите комисии и взаимодействието му с Общинската администрация, с оглед обществената значимост на разглеждания въпрос, предлагам Общинският съвет да вземе следното

**Р Е Ш Е Н И Е:**

 **На основание** чл. 21, ал.2, във връзка с ал.1, т. 23 и с чл. 17, ал. 1, т. 5 от Закона за местното самоуправление и местната администрация, **Общинският съвет реши**:

Дава съгласие Община Русе да кандидатства пред Министерството на културата за предоставяне на целева финансова подкрепа за извършаване на консервационно-реставрационни дейности на сградата на „Доходно здание“.

**ВНОСИТЕЛ:**

**ЗЛАТОМИРА СТЕФАНОВА**

***За Кмет на Община Русе,***

*Съгласно Заповед № РД-01-408/16.02.2021 г.*